Allianz – Slovenská poisťovňa

Allianz – Slovenská poisťovňa, a. s. (predtým Slovenská poisťovňa, a. s.: 1. marec 1991 – 31. december 2002; Slovenská štátna poisťovňa, š. p.: december 1968 – 28. február 1991) je univerzálna poisťovňa na Slovensku. Patrí do poisťovacej skupiny Allianz Societas Europaea. Pôsobí v segmentoch životného a neživotného poistenia.

 Dejiny spoločnosti 
Korene Allianz – Slovenskej poisťovne siahajú až do roku 1919. Jej činnosť je postavená na tradíciách Slovenskej poisťovne. Od svojho založenia bola najúspešnejšou poisťovňou na domácom trhu. Svoje postavenie na trhu si udržala až do znárodnenia v roku 1945, kedy sa stala súčasťou Československej štátnej poisťovne, ktorá mala monopolné postavenie až do „nežnej“ revolúcie.

V roku 1969 začala fungovať ako samostatná Slovenská štátna poisťovňa. Zmena politického režimu na Slovensku umožnila mnohé ekonomické reformy a poistný trh sa začal otvárať. Nový zákon o poisťovníctve z roku 1991 umožnil vstup na trh ďalším tuzemským aj zahraničným firmám a to znamenalo začiatok postupnej transformácie štátnej Slovenská poisťovňa na komerčnú inštitúciu.

V roku 2001 vyhrala Allianz AG, ktorá v tom čase už tiež pôsobila na slovenskom poistnom trhu, medzinárodné výberové konanie na získanie väčšinového podielu v štátnej Slovenskej poisťovni. Rok 2002 tak znamenal pre obe spoločnosti prípravu na nový spoločný začiatok. Oficiálnym dňom vzniku Allianz – Slovenskej poisťovne sa stal 1. január 2003.

 Produkty 
Allianz – Slovenská poisťovňa je univerzálnou komerčnou poisťovňou a vo svojom portfóliu má produkty tak neživotného ako aj životného poistenia. V oblasti neživotného poistenia ponúka klientom napríklad poistenie vozidiel, cestovné poistenie, poistenie majetku, poistenie podnikateľov, poistenie zodpovednosti za škodu a pod. V oblasti životného poistenia ponúka investičné životné poistenie, kapitálové životné poistenie, rizikové životné poistenie, poistenie pre deti a úrazové poistenie.

 Ocenenia 
Produkty a služby Allianz – Slovenskej poisťovne získali viacero ocenení laickej aj odbornej verejnosti. Poisťovňa po tretíkrát za sebou obhájila prvenstvo a sa stala POISŤOVŇOU ROKA 2024. Titul najlepšej poisťovne na trhu jej udelil ekonomický týždenník Trend za mimoriadne podnikateľské a biznisové úspechy. Toto prestížne ocenenie Allianz získal už po šiestykrát od roku 2018. Produkty spoločnosti získavajú každoročne ocenenia Zlatá minca. 

 Filantropia 
V roku 2008 bola založená Nadácia Allianz, ktorá vyvíja aktivity na podporu znevýhodnených skupín v rôznych sociálnych a kultúrnych sférach. Financuje rôzne projekty neziskových organizácií a niekoľkokrát ročne usporadúva hromadné darovanie krvi. Nadácia Allianz od svojho vzniku podporila už takmer deväťsto projektov miest, obcí, škôl, jednotlivcov a neziskových organizácií v celkovej sume viac ako štyri milióny eur. Filantropickým aktivitám sa venujú aj zamestnanci, ktorí sa počas celého roka zapájajú do finančných zbierok, zbierok šatstva a  potrieb či dobrovoľníckych aktivít.

 Služby 
Allianz – Slovenská poisťovňa poskytuje svojim klientom aj inovatívne služby. Okrem možnosti hlásenia poistnej udalosti prostredníctvom Infolinky, môžu klienti nahlásiť svoje poistné udalosti a sledovať stav ich vybavenia prostredníctvom nástroja Online sprievodca škodou, čím sa aj uľahčuje komunikácia poisťovne s klientom. Aktiváciou klientskeho portálu Môj Allianz získa klient komplexný servis a informácie k svojim poistným zmluvám.

O klientov spoločnosti sa stará vyše 850 kmeňových zamestnancov a vyše 2 000 finančných agentov pôsobiacich po celom Slovensku.

 Referencie 

Kategória:Poisťovne na Slovensku